
eliberare și emancipare a lor. 


Cel puţin în tradiţia europeană, umanismul are la origini 
imaginea creării omului de către Dumnezeu, după chipul şi 
asemănarea sa, aşa cum Biblia a consacrat-o. Trăită intens, 
imaginea a şi condus la asumarea în constituţiile moderne a 
demnităţii omului, ca principiu, pe soclul căruia au fost 
prevăzute libertăţile şi drepturile fundamentale. 


Au fost, însă, şi sunt mereu aruncate pe piaţă devize 
alternative la umanism. S-a lansat, de exemplu, 
„antiumanismul teoretic”. În anii şaizeci-şaptezeci, ca efect al 
concentrării sociologiei şi matematicii asupra studiului 
structurilor, al psihologiei genetice şi al antropologiei 
structurale, ca şi al atracției tehnocraţiei, a prevalat opinia 
după care umanismul ar fi devenit superfluu. 


Mai târziu, pe scena ideilor generale a urcat 
„postumanismul” şi, mai recent, „transumanismul”. Ele vin 
din generalizări făcute la origine de străluciți cercetători, 
respectiv de extrem de cultivați şi inovativi informaticieni, 


care extrapolează vederi din disciplinele lor. 


Se cuvine menţionat că este vorba despre cercetători cu o 
pregătire profundă, într-o diviziune a ştiinţelor care este 
nouă în istorie. Ei sunt formaţi nu atât în cadrele disciplinare 
conduse de vreo logică formală a cunoaşterii — cum sunt încă 
cele mai multe formări universitare şi cercetări ştiinţifice din 
zilele noastre — cât în cadrele dirijate de problemele ce se vor 
lămurite. De aceea, contează mai mult decât disciplinele, 
diferite conjuncţii ale lingvisticii, matematicii, psihologiei, 
fizicii, chimiei, biologiei, economiei, ingineriilor, 
antropologiei, sociologiei, informaticii, medicinei, 
cosmologiei, chiar ale literaturii şi muzicii. Ele sunt evident 
mai mult şi nu încap în taxonomiile disciplinare cunoscute. 

În pofida unor interferenţe, „postumanismul” şi 
„transumanismul” trebuie însă distinse. Prin „postumanism” 
se înţelege o reacţie la imaginea antropocentrică asupra 
lumii şi o critică a elaborărilor umanismului. Ele s-au 
conturat în studiile literare, ca deplasare de la centrarea pe 
personaje acaparate de condiţia lor existenţială, la descrierea 
a ceea ce se petrece cu omul în realităţile vieţii. 
Postumanismul detronează ființarea umană ca subiect 
privilegiat al cercetării. Odata cu aceasta, se dărâmă 
centralitatea omului, un anumit apriorism al eticii, ca şi 
exaltarea libertăţilor, drepturilor şi a capacităţilor conştiinţei 
de sine, în favoarea recunoaşterii de structuri ce ies de sub 
controlul oamenilor. Uneori, postumanismul topeşte omul în 
structuri, alteori, sub inspiraţia devizei lui Nietzsche — „omul 
să fie urmat de Supraom” — este o critică a limitărilor 


umane. 


Putem discuta pe larg postumanismul şi lacunele sale. În 
opinia mea, trei sunt decisive. Bunăoară, nu s-a putut dovedi 
că o decentrare postumană dă rezultate. Ea distruge 
modernitatea, iar ceea ce se petrece în Europa actuală oferă 
probe. Apoi, noi strategii de cercetare nu antrenează automat 
erodarea umanismului, iar viziunea postumanismului tot nu 
are suport. În sfârşit, argumentul existenţial rămâne — niciun 
om nu poate ieși din condiţia de individ aflat în căutarea 


vieţuirii în mediul unor valori. 


Prin „transumanism” se înţelege, la propriu, altceva. Pe o 
linie, este viziunea potrivit căreia s-ar putea schimba radical 
condiţia de fiinţă finită a omului, cu ajutorul noilor științe, 
anihilând până la urmă boala şi moartea. Ea nutrește căutări 
mai ales în fiziologie, nutriţie, medicină, în direcţia tratării 
maladiilor şi a prelungirii vieţii. Pe altă linie, 
transumanismul susţine că oamenii ar putea fi înlocuiţi ca 

subiecţi ai realităţii cu produsele socotite superioare ale 
inteligenţei artificiale. Nu ar mai conta componentele sociale 
şi instituţionale ale condiţiei umane, cât reţelele create de 
inteligenţa artificială. „Cyborgul” — organismul uman sau 
neuman care şi-a dezvoltat abilităţi făcute posibile de 
inteligenţa artificială — ar fi orizont realist. 


După cum l-au configurat Manfred E. Clynes şi Nathan S. 
Kline (Cyborgs and Space, 1960), care au studiat precis 
fenomene ca iubirea, râsul, deferenţa şi au stabilit că acestea 
depind de ceea ce se petrece în corp şi pot fi stimulate prin 
acţiuni externe, „cyborgul” ar fi posibil. El ar depăşi frontiera 
dintre om şi animal, dintre om şi tehnologiile inteligenţei 
artificiale, chiar şi dintre om şi lucruri, cu toate consecinţele. 
Concentrat asupra explorării legăturii dintre creier și 
computer, matematicianul şi romancierul Vernor Vinge 
(1993) a spus că progresul tehnologic duce treptat la o 
tehnică „superinteligentă”. Nu numai atât, dar tehnica devine 
adevăratul subiect al istoriei. 


La „Cyborg”, transumanismul liniei a doua adaugă astfel 
ideea „Superinteligenţei”. Să rămânem la „transumanism”, în 
acest înţeles strict. Nu fac aici un inventar, nici nu amintesc 
istorii ale inteligenţei artificiale, desi se învaţă enorm din ele. 
Menţionez doar sursele teoretice principale ale emergenţei 
inteligenţei artificiale. Aceste surse au fost: identificarea 
bazei aritmetice a gândirii (Boole), distingerea conţinutului 
(gândului) de expresii (Frege), delimitarea lanțurilor de 
propoziţii pe linia valorii de adevăr (Russell, Whitehead), 
cercetarea conexiunii inverse (Wiener), decuparea 
informaţiei şi a unităţii ei elementare (Shannon). La o privire 
retrospectivă, şi ea concentrată asupra a ceea ce a fost 
decisiv, se pot observa patru praguri majore ale acestei 
dezvoltări: a) dezvoltarea analizei limbajului prin modelări 

complexe ale capacităţilor (Chomsky); b) dezvoltarea 
informaticii (Shannon şi continuatorii); c) abordarea 
computerială a psihologiei (Neisser și mai ales Anderson şi 
alţii); d) convertirea în impulsuri electronice a informaţiei şi 
inginerii ce au dus la industria calculatoarelor. 


Ce cunoştinţe au condus însă de la inteligenţa artificială, la 
„transumanismul” de azi? Să observăm această tranziţie, fie 
şi în linii mari, pe baza autorilor şi cărţilor care au jalonat-o. 


Marvin Minsky a studiat la MIT aplicarea în cercetarea 
creierului a sistemelor analoage reţelei neuronale şi a adâncit 
cercetările în ingineriile electrică şi computerială pentru a 
realiza learning maschines bazate pe analogia cu reţeaua 
neuronilor. În cartea sa A Framework for representing 
knowledge (1979), Marvin Minsky a dat o nouă interpretare 
cunoaşterii, care a fost recompusă pe baza conceptului de 
„frame”, prin care are în vedere o structură de date 
(informaţii) ce reprezintă situaţii stereotipe, ca, de pildă, 
statul într-o cameră, de care sunt legate informaţii privind 
folosirea, ce este de aşteptat şi ce este de făcut. Cunoaşterea 
ar consta din asamblarea de „frames”, iar inteligenţa ar fi 
rezultat al interacțiunii de componente neinteligente. Marvin 
Milsky a putut susţine astfel că, pe baza progreselor 
matematicii, se pot construi supercomputere capabile să 
preia decizii aflate astăzi în mâna oamenilor şi să 
administreze mai bine treburile vieţii umane. În altă carte, 
The Emotion Maschine (2006), el a expus o teorie a 
funcţionării minţii, în care şi oamenii sunt maşini, dar 
mașini inteligente, întrucât beneficiază de interacţiunea 
dintre părţi fizic identificabile ale creierului, care operează 
autonom. „Inteligenţa” rezultă de fapt din felul în care este 
alcătuit şi funcţionează creierul. Vor fi posibile însă 


computere şi mai inteligente decât oamenii. 

Un discipol, Ray Kurzweil, a fost angajat de Google pentru a 
cerceta funcţionarea limbajelor naturale în vederea 
dezvoltării learning maschines. După ce prezintă istoria 
inteligenţei artificiale în The Age of Intelligent Maschine 
(1990), Ray Kurzweil a dat scrierea sa principală, The Age of 
Spiritual Maschine (1999, tradusă şi republicată Die 
Intelligenz der Evolution, Kiepenheuer& Witsch, 2016), în 
care spune că evoluţia vieţii oamenilor va depinde de procese 
biologice şi de tehnologii ale inteligenţei artificiale. El vede 
corpul uman ca sistem ce constă în „programe” şi consideră 
că organismul va putea fi într-un fel reprogramat biologic, 
încât cancerul şi alte boli să fie făcute reversibile. El susţine 
că există o lege a accelerării progreselor tehnologice, care ar 
fi miezul istoriei ce vine. În studiul How to Create a Mind 
(2012), Ray Kurzweil spune că neocortexul este un sistem 
complex a cărui arhitectură, odată copiată de computere, 
poate da Superinteligenţa artificială. El prevede că, în jurul 
anului 2029, şi computerele vor trece celebrul test introdus 
de Alan Turing (Computing Maschineriy and Intelligence, 
1950), prin care se verifică abilitatea unei maşini făcând din 
ea parte a unei discuţii în trei, doi fiind oameni, şi cerându-i 
să răspundă la întrebări în limbajul natural. 


Între timp, s-au creat noi premise matematice pentru 
cercetarea gravitaţiei pe baza teoriei relativităţii şi mecanicii 
cuantice, încât a devenit posibilă „stringtheory (teoria 
corzilor)”. Este o teorie care extrapolează cunoștințe privind 
gravitația cuantică şi susţine că am fi într-un univers plural, 
compus din unităţi delimitate. Acest univers ar fi de fapt cu 
zece dimensiuni — nu doar cu cele trei dimensiuni spaţiale 
plus dimensiunea temporală, cu care suntem obişnuiţi. 
Argumentul principal este că ecuaţia forţei gravitaționale 
între două corpuri şi ecuaţia forţei electrostatice dovedesc că 
magnitudinea forţei este invers proporţională cu distanţa. Ca 

oameni, operând cu anumite distanţe între obiecte, sesizăm 
doar patru dimensiuni. 


De la „stringtheory” a plecat Nick Bostrom, care, după 
cercetări de fizică, neuroştiinţe computaţionale şi filosofie, a 
spus că lumea noastră nu este nici realitatea însăşi şi nici 
singura. Lumea noastră este o „simulare de computer” — 
înțelegând aici prin simulare o modelare matematică 
capabilă să descrie și să prezică evenimente din lumea reală 
(Are We Living in a Computer Simulation?, 2003). Teza lui 


Nick Bostrom este că lumea în care trăim nu este singura, nu 


este nicidecum ultima realitate. Suntem doar într-una dintre 
lumi, aşa cum a stabilit Cineva — care poate fi asimilat cu 
Dumnezeu. Dar nu acest fapt contează, ci acela că noi 
suntem ceva virtual, un „vis (Traum)” sau chiar „coşmar 
(Alptraum)” (Nick Bostrom, Superintelligenz. Szenarien 
einer kommenden Revolution, Suhrkamp, Frankfurt am 
Main, 2018). Acel Cineva poate fi la un Supercomputer cu 
ajutorul căruia se încearcă o mulțime de scenarii sau pune la 
încercare ipoteze privind universul. Umanitatea este 
rezultatul unor încercări, al unui joc al Cuiva, care are 
considerentele lui. Nu avem cum să-i dovedim existenţa, dar 
avem raţiuni să spunem că ne-a făcut cum suntem, ca fiinţe 
care produc suferinţă congenerilor şi războaie. 


Analog cu jocurile noastre pe computer, ne spune Nick 
Bostrom, Cineva se joacă pe un Supercomputer cu noi. Şi aşa 
cum sensul vieţii este expansiunea, deschiderea de noi 
resurse şi organizarea de noi populaţii, Supercomputerul, cu 
Superinteligenţa sa, este cel care controlează lumea. Nu ne 
rămâne decât să conlucrăm cu ea. Acomodarea este probabil 
„cea mai mare şi mai neliniştitoare sarcină cu care 
umanitatea este confruntată — indiferent dacă ea este 
stăpânită sau eşuăm; va fi ultima sarcină a umanităţii” (p. 9). 

prăbuşirii. 


Se pot discuta multe în jurul transumanismului, legat de 
inteligenţa artificială. Discuţia este practic abia la început. 
Aici mai ating doar un aspect: de ce este criticabil 
transumanismul legat de inteligenţa artificială? Din păcate, 
la noi se discută infim şi astfel de chestiuni, încât aduc în 
atenţie câteva de referinţă. 


Argumentele principale sunt de ordin logic şi antropologic. 


Se aduc frecvent două argumente logice contra pretențiilor 
inteligenţei artificiale. Primul este acela că inteligenţa 
artificială este o abordare care a luat act de faptul că 
strategia de cercetare bottom-up, reprezentată de 
behaviorism în psihologie şi de psihologia fiziologică a 
semnalelor neuronale, nu mai dă rezultate. Ambele sunt 
excedate de complexitatea psihicului. În această situaţie, s-a 
recurs la o strategie top-down care a ales să pună întrebarea 
astfel: cum poate un sistem să îndeplinească performanţa X? 
Aceasta este însă o interogare engineering — o „chestiune de 
soluţie mai curând decât una de descoperire” (Daniel 
Dennett, Brainstorms. Philosophical Essays on Mind and 
Psychology, The MIT Press, 1986, p. 111). Este vorba de o 
teoretizare aprioristică care ne poate duce la cunoașterea de 
constrângeri, dar în rest ne poate înşela, fiind „neutră cu 
privire la faptele empirice”. Inteligența artificială este „cea 
mai abstractă cercetare a posibilităţii inteligenţei sau 
cunoaşterii” (p. 119). Ea împarte cu filosofia interesul pentru 
structuri abstracte și cu psihologia interesul pentru psihicul 
uman, dar antrenează patru neajunsuri: a) componentele 
sistemului sunt introduse miraculos; b) luarea unei 

constrângeri ca mai importantă decât altele este discutabilă; 
c) se restrânge artificial design-ul unui subsistem; d) se 
restrâng arbitrar performanţele unui sistem (p. 112-113). 
Inteligența artificială îşi asumă că există un izomorfism 
între computer şi creier, între nivelul neuronal şi computer, 
dar acest izomorfism nu se poate proba sau ţine de un strat 
superficial al realităţii. „Verisimilitudinea” programului nu 
este acelaşi lucru cu izomorfismul (p. 115-116). Programele 
inteligenţei artificiale „nu sunt experimente empirice, ci 


experimente de gândire trecute prin computere”. 


Al doilea argument contra inteligenţei artificiale este acela 
că, în conformitate cu teorema lui Gödel, într-un sistem de 
axiome, de pildă, al aritmeticii, sunt propoziţii ce nu se pot 
dovedi în acel sistem. Or, computerele sunt maşini bazate pe 
sisteme de axiome. Maşinile Turing recurg, deja prin 
construcţie la exploatarea tuturor legilor cunoscute ale 
naturii pentru a-şi atinge scopul. Dar, oricât ar fi de 
dezvoltate, au nevoie de ceva care ţine de creatorul ei. Ele nu 
ar putea avea un scop, vreo intenţie în înţeles propriu (p. 
261). Scopul depinde de designer și nu se transmite ca atare 


mașinii. 


Hilary Putnam, el însuşi inovator în lingvistică, robotică şi 
filosofie, reia argumentul lui Noam Chomsky, după care 
modelarea computerială a limbajului este corectă, dar 
susţine şi el că nu este de aşteptat ca inteligenţa artificială să 
copieze limbajul natural. Dar aceasta nu înseamnă să nu 
continuăm cu modelarea. Multe sisteme sunt prea complexe 
pentru noi ca să le putem prelua, să putem face predicții sau 
să simulăm activitatea lor în detalii; dar asta nu înseamnă să 
spunem că nu putem să căutăm modele teoretice utile ale 
unor astfel de sisteme” (Hilary Putnam, Renewing 
Philosophy, Harvard University Press, 1992, p. 17). În 


definitiv, operăm cu ştiinţe economice, chiar dacă nu am 


captat complexitatea economiei. 


Este clar că se pot dezvolta computere oricât de capabile de 
operaţii asemenea creierului, dar nu va fi nicicum prezent 
scopul rezultat din reflecţie a creatorului lor. Eu cred că 
argumentele de acest fel se pot generaliza într-unul 
hotărâtor. Computerele mai noi îşi descriu structura, ce 
reprezintă „conştiinţa”lor . Ele au căpătat capacităţi de a se 
comporta adecvat în mediu şi au o anumită, să-i spunem, 
„conştiinţă de sine”. Numai că oricât s-ar dezvolta acestea — 
şi nu există motive să nu se dezvolte (afară de o subită 
autodistrugere a umanităţii, care, din nefericire, nu mai ţine 
de literatură, ci este azi pericol nemijlocit !) — un prag nu 
poate fi trecut: intenţia, reflexivitatea și decizia autonomă nu 
sunt accesibile inteligenţei artificiale. Transumanismul este 
astfel imposibil deja la nivelul construcţiei şi funcţionării 
acesteia. 


Dacă se consideră că inteligenţa artificială funcţionează de la 
sine, atunci ea forţează realitatea. Nu văd argumente 
împotriva inteligenţei artificiale, căci ea este una dintre cele 
mai mari creaţii — comparabilă, de pildă, cu termodinamica, 
electricitatea şi atomistica, dacă nu mai mult. Sunt însă 
critici ale folosirii ei — argumente ale consecinţelor 
inteligenţei artificiale, care acuză slăbirea de fapt a 
umanismului. Amintesc două dintre acestea, proeminente în 


dezbaterea internaţională. 


Directoarea unui institut german de informatică, pregătită în 
matematică, drept, filosofie, Yvonne Hofstteter, a arătat că 
digitalizarea a antrenat atomizarea societăţii, dependenţa 
cetăţeanului de filtre, transformarea relaţiei dintre cei care 
conduc şi cetăţeni în comandă, conducerea statelor de către 


concernele media (în Jakob Augstein, Hrsg., Reclaim 
Autonomy. Selbstmăchtigung in der digital Weltordnung, 
Suhrkamp, Frankfurt am Main, 2017). Aplicarea inteligenţei 
artificiale din zilele noastre a dezvăluit trei fapte: 
„supraveghearea” oamenilor, imanentă acesteia; sistemul 
software ia decizii în locul omului; efectul conexiunii inverse 
în materie de control al persoanelor se generalizează (Das 
Ende der Demokratie. Wie din künstliche Intelligenz die 
Politik ubernimmt und uns entmiindingt, Penguin, 
München, 2018p. 79-95). Cetăţenii au acces mai larg, ca 
oricând la ştiri, dar sunt condiţionaţi mai profund şi la 
nevoie manipulaţi Despotism, absolutism, plutocraţie, 


comunism, şi alte regimuri politice ce recurg la controlarea 
minţilor cetățenilor, sunt reluate tăcut în „era digitală” (p. 
65). Are loc o degradare a valorilor, încât „prietenia naturală 
este înlocuită de <satisfacţia (Freunde)> în reţelele sociale, 
ceea ce este real devine virtual, ceea ce era om se aruncă pe 
piaţă ca număr și date şi poate să acţioneze liber” (p. 58-59). 
Deviza lui Norbert Wiener, „totul poate fi condus”, ajunge la 
aplicare dincolo de intenţiile şi speranţele acestuia. 


Reacţionând la pretenţiile transumanismului, pătrunzătorul 
filosof Richard David Precht a argumentat că, acceptând 
principiul lui Kierkegaard, după care individul stabileşte în 
ultimă instanţă sensul, „dacă vrem să aplicăm inteligenţa 
artificială într-un viitor plin de sens, încât ea să servească 
scopurile foarte multor oameni şi nu ale unei evoluţii 
ominoase, trebuie să nu depăşim oamenii. Trebuie să lăsăm 
în urma noastră gândirea postumanistă...” (Richard David 
Precht, Kiinstliche Intelligenz und der Sinn des Lebens, 
Goldmann, München, 2021, p. 111). Avocaţii inteligenţei 
artificiale favorizează un nivel scăzut de socializare: „Nick 
Bostrom pare a gândi mai curând în termeni de populaţii”, 


iar „Ray Kurzweil cunoaşte propriu-zis numai consumatori” 


(p. 87). Ei favorizează astfel o lume, axiologic vorbind, de 
mâna a treia. (Din volumul, A.Marga, Sensul vieții, în curs 
de publicare) 

